Rīgā, 2024.gada 27.maijā

Mežupes pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kuri dalījās ar pārdomām, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Mežupes pamatskola ir akreditējama uz 6 gadiem, apliecinot, ka iestādes darbs atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka vadītāja labi vada izglītības iestādi, ievieš pārmaiņas un tikpat aktīvi nākamajos gados plāno turpināt darbu pie pārmaiņu nostiprināšanas un nākamo pārmaiņu ieviešanas vadības darbā, personāla profesionālo prasmju, skolas emocionālās un fiziskās vides drošības uzlabošanā un mācību kvalitātes un sasniegumu paaugstināšanā un iekļaujošas vides stiprināšanā.

Mežupes pamatskolā akreditācijas komisija novēroja, ka:

- veikts nozīmīgais pedagogu un izglītības iestādes vadības darbs, lai nodrošinātu iekļaujošu un attīstošu vidi, kura attīsta katra izglītojamā potenciālu atbilstoši viņa vajadzībām.

- izglītības iestādes vadītāja ir līderis, kas labi pārzina personāla pārvaldību, komunikāciju un veiksmīgi nodrošina un virza izglītības iestādes darbību un attīstību atbilstoši valsts izglītības pamatnostādnēm, novada un izglītības iestādes attīstības mērķiem, spēj iedziļināties un risināt nepieciešamās problēmas, piesaistīt papildus finansējumu.

Vēlamies atzīmēt arī pedagogu kolektīva un vadības vienotību, kas nodrošina efektīvu procesu un procesa pārvaldību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Intervija ar izglītības iestādes vadītāju un iestādes padomi, sarunas ar pedagogiem, vadības komandu, atbalsta personālu, izglītojamo pašpārvaldi un dibinātāju.

2. 11 mācību stundu vērošana.

3. Izglītības iestādes apskate ar izglītības iestādes vadītājas vietnieku saimniecības jomā.

4. Dokumentu (pašnovērtējuma ziņojums, attīstības plāns, darba plāns) un *E-klases* informācijas analīze.

5. Situāciju analīze ar pedagogiem.

6. Tīmekļvietnes analīze.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi pilnveidot izglītojamo karjeras izglītības iespējas profesionālās izglītības programmās, organizējot ekskursijas uz nozaru uzņēmumiem un slēdzot līgumus par izglītojamo praksēm, pilnveidot un atjaunot mācību materiālus un papildināt izglītības programmas “Kokizstrādājumu izgatavošana, piešķiramā kvalifikācija - koksnes materiālu apstrādātājs” teorētisko zināšanu mācību materiālu bāzi (mācību grāmatas, videomateriāli u.tml.), sadarbībā ar dibinātāju nodrošināt izglītojamo drošību izglītības iestādes tuvumā esošās vaļējās ūdenstilpnes dēļ (piemēram, žogs vai 24 stundu videonovērošana, vai cits), kā arī sadarbībā ar dibinātāju precizēt attīstības plānu nākamajam periodam, definējot konkrētus kvantitatīvos un kvalitatīvos sasniedzamos rezultātus.

Novēlu jums sekmīgu turpmāko sadarbību ar izglītības iestādes vadību un pedagogiem bērnu izaugsmei un sasniegumiem!

Ekspertu komisijas vadītāja Sanita Zveja